Diari Oficial de la Generalitat Valenciana


Sumari del DOGV 9567, del 03-04-2023 (2023/3209)

RESOLUCIÓ de 23 de març de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es crea el segell electrònic d'actuació administrativa automatitzada.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9567

Data del DOGV
:   03-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3209


Data del document
:   23-03-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 23 de març de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es crea el segell electrònic d'actuació administrativa automatitzada. [2023/3209]  
L'article 49.3a de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, estableix com a competència exclusiva de la Generalitat les normes de procediment administratiu derivades de les especialitats de l'organització de la Generalitat.  
La Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic (d'ara endavant, Llei 40/2015), consagren tant el dret de les persones a relacionar-se amb les administracions públiques per mitjans electrònics, com la utilització d'aquests mitjans per les administracions.  
L'article 40 de la Llei 40/2015 estableix que les administracions públiques poden identificar-se mitjançant l'ús d'un segell electrònic reconegut o qualificat, que reunisca els requisits exigits per la legislació de signatura electrònica.  
L'article 41.1 de l'esmentada norma defineix l'actuació administrativa automatitzada com «qualsevol acte o actuació realitzada íntegrament a través de mitjans electrònics per una administració pública en el marc d'un procediment administratiu i en la qual no haja intervingut de manera directa un empleat públic»; i en l'article 41.2 determina que en cas d'actuació administrativa automatitzada «haurà d'establir-se prèviament l'òrgan o òrgans competents, segons els casos, per a la definició de les especificacions, programació, manteniment, supervisió i control de qualitat i, si fa el cas, auditoria del sistema d'informació i del seu codi font. Així mateix, s'indicarà l'òrgan que ha de ser considerat responsable a l'efecte d'impugnació».  
  
D'altra banda, l'article 42 assenyala que, en l'exercici de la competència en l'actuació administrativa automatitzada, cada administració pública podrà determinar els supòsits d'utilització, com a sistema de signatura electrònica, del segell electrònic basat en certificat electrònic reconegut o qualificat, que reunisca els requisits exigits per la legislació de signatura electrònica.  
Aquesta normativa estatal ha sigut desenvolupada pel Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, que en l'article 15 estableix que les administracions públiques podran utilitzar, per a la seua identificació electrònica i per a garantir l'origen i la integritat dels documents electrònics, entre altres, el segell electrònic basat en un certificat electrònic qualificat. Així mateix, l'article 20 conté la previsió de la utilització d'aquests segells electrònics dins de l'administració automatitzada dels procediments que cada administració determine. L'article 19.2 del Reglament estableix que la relació de segells electrònics utilitzats, incloent-hi les característiques dels certificats electrònics i els prestadors que els expedeixen, haurà de ser pública i accessible per mitjans electrònics, i es publicarà en la seu electrònica o seu associada o en el portal d'internet corresponent.  
  
En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, conté en el títol VI normes sobre l'administració electrònica. En particular, l'article 79.2 disposa que: «la creació de segells electrònics es realitzarà mitjançant resolució dels òrgans superiors de la conselleria o titulars dels organismes públics competents, que es publicarà en la seu electrònica»; i l'acreditació mitjançant segell electrònic: «podrà aplicar-se a qualsevol actuació administrativa de tràmit, així com als actes resolutoris dels procediments, en aquells supòsits expressament establits per resolució de la Conselleria competent en el procediment o actuació concreta en què es pretenguera l'aplicació».  
  
Així mateix, l'article 78 estableix que: «els sistemes o aplicacions informàtiques que vagen a ser utilitzats per a la gestió d'actuacions administratives automatitzades hauran de ser prèviament aprovats mitjançant una resolució de l'òrgan administratiu que tinga atribuïda la competència per a la resolució del procediment, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat».  
  
En consideració a les competències atorgades a la persona titular de la conselleria en el Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica.  
Per tot això, resolc:  
  
Primer. Objecte i àmbit d'aplicació  
1. Constitueix l'objecte de la present resolució la creació del segell electrònic de la Conselleria d'Agricultura, Desenvolupament Rural, Emergència Climàtica i Transició Ecològica, basat en un certificat electrònic qualificat, com a sistema de signatura electrònica per a garantir l'autenticitat i la integritat dels documents en les actuacions administratives automatitzades, realitzades en l'exercici de les competències d'aquesta conselleria.  
2. L'àmbit d'aplicació de la present resolució s'estén a la totalitat dels òrgans superiors i centres directius dependents de la Conselleria d'Agricultura, Desenvolupament Rural, Emergència Climàtica i Transició Ecològica, incloses les seues direccions territorials.  
3. Aquesta resolució no serà aplicable a les actuacions administratives automatitzades realitzades en sistemes d'informació de l'àmbit competencial de les entitats del sector públic instrumental de la Generalitat vinculades o dependents de la Conselleria  
  
Segon. Actuacions administratives automatitzades  
1. El segell electrònic qualificat de la Conselleria d'Agricultura, Desenvolupament Rural, Emergència Climàtica i Transició Ecològica podrà ser utilitzat per a la identificació, autenticació i signatura de les actuacions administratives automatitzades que es duen a terme en aquesta conselleria.  
2. L'actuació administrativa automatitzada no afecta la titularitat de la competència dels òrgans administratius i la seua utilització garantirà, en tot cas, la seua identificació i exercici.  
3. Mitjançant resolució de l'òrgan directiu competent en la matèria, es determinaran els procediments i tràmits als quals es podrà aplicar la utilització del segell electrònic que es crea.  
4. Els sistemes o aplicacions informàtiques que vagen a ser utilitzats per a la gestió d'actuacions administratives automatitzades hauran de ser prèviament aprovats mitjançant ordre o resolució de l'òrgan administratiu que tinga atribuïda la competència per a la resolució del procediment, previ informe d'administració electrònica dictat segons l'article 94 del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i el contingut de la qual serà vinculant.  
  
Tercer. Característiques del segell electrònic  
1. El certificat de segell serà certificat qualificat, conforme al que es disposa en la secció 5 del capítol III del Reglament (UE) número 910/2014 del Parlament Europeu i del Consell, de 23 de juliol de 2014, relatiu a la identificació electrònica i els serveis de confiança per a les transaccions electròniques en el mercat interior, i pel qual es deroga la Directiva 1999/93/CE, expedit per un prestador que complisca les obligacions establides en la secció 3 del capítol III del Reglament (UE) número 910/2014 del Parlament Europeu i del Consell, de 23 de juliol de 2014, per als Serveis de Confiança Qualificats, i vàlid per a l'activitat administrativa automatitzada, d'acord amb el que s'estableix en els articles 41 i 42 de la Llei 40/2015, d'1 d'octubre, de règim jurídic del sector públic. A més d'això, haurà d'emetre's conforme amb els criteris establits en la normativa tècnica aplicable, tant al prestador de serveis de certificació, com a la generació de les dades de verificació de signatura (clau pública) i al contingut del certificat, definida en l'Esquema nacional de seguretat.  
  
2. Les característiques tècniques generals del sistema de signatura i certificats aplicables al segell electrònic són les derivades de l'Esquema Nacional d'Interoperabilitat, segons s'indica en el Reial decret 4/2010, de 8 de gener, pel qual es regula l'Esquema nacional d'interoperabilitat en l'àmbit de l'administració electrònica.  
  
Quart. Òrgans competents  
1. La titularitat i custòdia del segell electrònic que es crea per la present resolució correspon a la Conselleria d'Agricultura, Desenvolupament Rural, Emergència Climàtica i Transició Ecològica.  
2. La responsabilitat de la seua utilització correspondrà a l'òrgan superior o directiu que tinga atribuïda la competència per a la resolució del procediment o tràmit objecte d'actuació administrativa automatitzada. Així mateix, en serà l'òrgan responsable a l'efecte d'impugnació.  
  
3. La definició de les especificacions, programació, manteniment, supervisió i control de qualitat i, si escau, auditoria del sistema d'informació i del seu codi font corresponen a l'òrgan competent en matèria de tecnologies de la informació i les comunicacions.  
  
  
Cinqué. Verificació del certificat  
La verificació del certificat podrà realitzar-se a través del servei VALIDE de la plataforma de validació de certificats de l'Administració general de l'Estat, en l'adreça electrònica https://valide.redsara.es/.   
  
  
Sisé. Publicitat  
Aquesta resolució es publicarà en el Diari Oficial de la Generalitat Valenciana i estarà disponible en la seu electrònica de la Generalitat Valenciana. Així mateix, es publicarà en aquesta seu la informació sobre els segells electrònics utilitzats per a la realització de les actuacions administratives de manera automatitzada, incloent-hi les característiques dels certificats electrònics i els prestadors que els expedeixen.  
  
Seté. Eficàcia  
Aquesta resolució produirà efectes des del mateix dia de la publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es pot interposar recurs contenciós administratiu en el termini de dos mesos, comptats des de l'endemà de la publicació en el Diari Oficial de la Generalitat Valenciana, davant el Tribunal Superior de Justícia de la Comunitat Valenciana, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa; o bé, recurs potestatiu de reposició davant el mateix òrgan que ha dictat l'acte en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que es puga interposar qualsevol altre recurs dels previstos en la legislació vigent.  
  
València, 23 de març de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.